En nom de nostre seigneur, amen. Lan de lincartion dicellui courrant, mil trois cens quatre vins et quatorze, le vint et unyesme jour du mois de feurier, je damoiselle Jehannote fille de feu Huguenin le Vert de Verranges, femme Monin Pinot de Tarnain soubz Vergey, sauoir fais a tous presens et auenir et confesse que, comme question fut meue ou appert a mouuoir entre les religieux, abbe, et couuent du monastere de Saint Estienne de Diion d’une part, et moy la dite damoiselle, daultre, de et sur ce que lesdiz religieux demandoient à moy la dite damoiselle a cause de mes predecesseurs, vne emine de blef froment d’annuelle et perpetuelle cense ou rente, assignee sur les biens de mesdiz predecesseurs, assiz et situez ou finaige, ville, et territoire dudit Verranges, tant maisons terres prez comme autres; je la dite damoiselle disans au contraire finablement je la dite damoiselle acertenee aplain de la dite verite, et que la dite emine de blef de rente est deue aux diz religieux par mesdiz predecesseurs, et icelle assignee sur lesdiz biens de mesdiz predecesseurs; ainsi est que je la dite damoiselle, du loux licence et autorite dudit Monin mon mary a ce present et consentent, a la quelle ma femme, je, lidiz Monin, ay donner et octroyer, donne et octroye, par ces presentes, lesdiz loux licence et autorite quant a faire passer et consentir les choses qui s’ensuiguent, lesquelles par elles faites, passees, consenties, et acordees je loue ratiffie et approuve du tout en tout, et promez par mon serment, et soubz l’obligacion de tous mes biens meubles et non meubles presens et auenir quelxconques, ycelles auoir et tenir perpetuelment ferme estable et aggreable, et non jamais contre venir. Et je la dite damoiselle, prenant et receuant en moy lesdiz loux licence et autorite d’icellui Monin mon mary et par vertuz d’iceulx, fais sauoir a tous presens et auenir que je, de certaine science et de certain propos, senz contrainte aucune, fais eschange perpetuel, pour moy et mes hoirs, auec les religieux abbe et couuent de Saint Estienne de Diion, messire Guy dArt, chanoine et vicaire de reuerent pere en dieu messire Robert de Corbeton, abbé du monastere dudit Saint Estienne, messire Pierre de Licey prieur et messire Regnault de la Perrière, pitancier dudit couuent, presens, stipulans et acceptans pour eulx et leurs successeurs ou dit monastere en la maniere que s’ensuit. Cest assauoir que pour ce que lesdiz religieux, abbe et couuent m’ont quictie et quictent perpetuelment, pour moy et mes hoirs, icelle amene de blef froment d’annuelle et perpetuelle cense ou rente, et des arrérages deuz de temps passe a cause d’icelle amene et perpetuelle cense ou rente, je la dite damoiselle de l’auctorité que dessuz baille, cède, quicte, renunce, transporte et deliure perpetuelement, pour moy et mes hoirs, aux diz religieux abbe et couuent, pour eulx et leurs successeurs ou dit monastere, doue piece de prey contenant deux soitures, assise en la praerie dudit Verranges, partant au prey de noble homme Jehan de Chissey, escuier, seigneur en partie dudit Verranges, de coste la vie de Malbief d’une part, et le prey maistre Drene Felise d’autre; et le quel prey est et amet du fief dudit Jehan de Chissey. Promettans je la dite damoiselle de l’auctorite que dessuz pour moy et mes hoirs, lesquelx je oblige quant a ce par mon serement pour ce donné corporelment aux sains euuangiles de dieu, et soubz l’obligacion de tous mes biens meubles et non meubles, presens et auenir quelconquex, ce present eschange auoir et tenir perpetuelment ferme estable et aggreable, et non jamais contre venir, ne consentir venir par autre, en aucune maniere ou temps auenir, par fait par paroles par consentement ou autrement; mais icelle piece de prey, conduire, garantir, deffendre et faire en paix tenir aux diz religieux et leurs successeurs, enuers et contre tous, perpetuelment, quictement et franchement, senz aucune charge; et sur ce faire toute chose quil appartiennent a garantie. Auquel bail et eschange perpetuel par la maniere que dit est, je Jehan de Chissey, escuier, seigneur en partie de Verranges, de cui fie et seignorie muet la dite pièce de prey, me consent et icellui loue, ratiffie et appreuue par la forme et maniere que dit est. Et renunce perpetuelment present pour de tousiours a tous drois de seignorie de fief et autres quelxconques, que j’ay puis et doy auoir en icelle piece de prey, et pourroye auoir ou temps auenir par quelque maniere que ce soit, pour et au proffit desdiz religieux, abbe, et couuent et de leurs successeurs ou dit monastere; et promez par mon serment, soubz l’obligacion de tous mes biens meubles et non meubles presens et auenir quelxconques, jamais non contre venir. En renuncent en ce fait nous, lesdiz damoiselle Jehannote et Jehan de Chissey, escuier, chacun de nous en tant comme il lui tinche et appartient, puet tincher et appartenir, a toutes et singulieres exceptions, decepcions, cauteles, cauillacions et allegacions a ce contraires; et a lobseruance des choses dessuz dites et dune chacune dicelle, nous lesdiz damoiselle et escuier, voulons, nous et noz hoirs, estre contrains ainsi comme de chose adiugée par la court monseigneur le duc de Bourgoingne; a la juridiction compulsion et contrainte de la quelle court, quant a ce, nous submectons, nous, noz hoirs, et tous nos diz biens. En tesmoing de ce, nous auons requis et obtenu le seel de la dite court estre mis a ces presentes lettres. Cest fait en presence de Aubertin de Sauxurettes, coadiuteur du tabellion de Diion, pour mondit seigneur le duc. Présens: Oudot Conignot de Clenay, Micheaul le tisserandet, et Huguenin le tisserandet de Bretigney, tesmoings a ce appelles et requis, l’an et le jour dessuz diz. — A. de Sauxurette. Ita est.